વિશ્વના ૨૨ દેશોમાં વસતાં ગુજરાતીઓ વચ્ચે આ સીડીની ૮૨,૫૦૦થી પણ વધુ નકલ વેચવામાં આવી છે. કક્કો, બારાક્ષરીથી માંડીને ગુજરાતી ભાષાનાં તમામ પાસાં ઉપરાંત તસવીરો અને ઓડિયો-વીડિયો પણ તેમાં આવરી લેવાયા છે. જગદીશભાઈ કહે છે, “હું ૧૯૭૯માં અમેરિકા ગયો અને સ્થાયી થયો. મારી બંને પુત્રીઓનો જન્મ પણ ત્યાં જ થયો. ત્યાં રહ્યા બાદ મને ઘરમાં પણ અંગ્રેજીમાંં વાત કરવાની ટેવ પડી હતી. થોડાં વર્ષો બાદ મારી માતા ત્યાં આવ્યાં ત્યારે એવું બનતું કે હું અને મારી પુત્રીઓ અંગ્રેજીમાં વાત કરીએ (કારણ કે મારી બંને પુત્રીઓને ત્યારે ગુજરાતી નહોતું આવડતું) અને હસીએ. અમને હસતાં જોઈ તે પણ હસવા માંડે. એક દિવસ તેમણે મારી સમક્ષ અંગ્રેજી શીખવાની ઈચ્છા દર્શાવી. જેથી તેઓ મારી પુત્રીઓ સાથે વાતચીત કરી શકે. આ વાતથી મને ઘણો આઘાત લાગ્યો. બાદમાં મેં નક્કી કર્યું કે પરદેશમાં રહેતાં ગુજરાતીઓનાં બાળકોને ગુજરાતી બોલતાં કરવાં. દોઢેક વર્ષની મહેનતના અંતે મેં ઈન્ટરેક્ટિવ લર્નિંગ સીડી બનાવી અને તેનું મૂલ્ય મામૂલી રાખ્યુંં અને તમામ વાલીઓને તેમનાં બાળકોને સીડી દ્વારા ગુજરાતી શીખવવા ભલામણ કરી. આ પ્રયાસને સારો પ્રતિસાદ મળ્યો જેથી હું ગર્વની લાગણી અનુભવું છું.”